
08.04.2011 г. от 10.45 часа в клуб „Максим”
на Театър „Българска армия”

Пресконференция

Уважаеми журналисти и скъпи колеги,

Както неведнъж сме казвали, наградите „Аскеер” са професионален, естетически жест към съсловието по своята вътрешноприсъща ценностна означеност, но и отстоявана, вече двайсет и една  години, етическа позиция, изключваща самонаграждаване или отличаване по интерес – икономически, идеологически, казионен.

Затова преминаването през 2009 г. на Академия „Аскеер” и отвъд физическата територия на Театър „Българска армия” бе неин естествен етически акт – безвъзмезден, устояващ своята обновителна жизненост дарствен жест към театралната и духовна общност, отглеждан в традицията ни.

Съчетаният творчески възглед, откроен във всяка от 12-те основни наградни категории, принадлежи на актьорите, режисьорите, сценографите, композиторите, драматурзите, театроведите, на писателите, хуманитаристите и учените културолози, които формират специализираните журита на фондация „А`Аскеер”. Техният общ числен израз обхваща над 80 творци. 
Спектакловите категории на „Аскеер 2011” включват представления и техните създатели, с осъществена премиера в периода от 15 април 2010 г. до 16 април 2011 г.
В най-„младата” ни категория – Съвременна българска драматургия,  наградата се присъжда за седма година. В конкурса за „Аскеер 2011” участват пиеси, поставени за първи път на професионална сцена в периода от 1 април 2010 г. до 31 март 2011 г. 

86 са оценените от драматургичното жури на Фондация „А`Аскеер” пиеси от създаването му. 11 от тях бяха представени за „Аскеер 2011”.  Академията приема за валиден текста, изпратен от автора в писмен вид, а не сценичния вариант, по който той е поднесен  пред публика, защото присъщо за спектакловата реализация е да деконструира и реконструира първообраза безгранично.

През 2011 г. Журито, изградено от забележителни културолози, режисьори, писатели драматурзи и театроведи, определящо номинираните пиеси и присъждащо на 23 май наградата „Аскеер”, е в състав:
проф. дфн Богдан Богданов, проф. дфн Георги Каприев, доц. д-р Георги Лозанов, проф. дфн Ивайло Знеполски, Митко Новков, Федя Филкова

проф. Иван Добчев, проф. Младен Киселов

Георги Господинов, Иван Кулеков, Иван Теофилов, проф. дфн Кирил Топалов, Панчо Панчев, Петър Маринков, доц. д-р Пламен Дойнов, Теодора Димова, доц. Юрий Дачев, Яна Добрева
Димитър Чернев, проф. Калина Стефанова, Красимира Филипова, Никола Вандов

В гласуването не участват членове на Журито, които си оспорват отличието. Тази година това е драматургът Елин Рахнев. 
На номиниране според Правилника на Академия “Аскеер” подлежаха следните драматургични текстове:
1. „Мисия Лондон” от Алек Попов

    („Theater am Domhof” – Оснабрюк, Германия, 4 септември 2009 г.)

2. „Лалугер” от Александър Урумов
    (Драматичен театър „Йордан Йовков” – Добрич, постановка Юрий  
    Дачев, 29 ноември 2010 г.)

3. „Пиеса за умиране” от Ани Васева и Боян Манчев
    (Театър “The Fridge” – София, постановка Ани Васева и Боян Манчев, 
    30 ноември 2011 г.)

4. „Боливуд” от Боян Иванов

    (Държавен куклен театър – Варна, постановка Боян Иванов,  5 
     ноември 2010 г.)


5. „Паякът” от Димитър Димитров и Йордан Славейков
    (Театрална работилница „Сфумато”, постановка Йордан Славейков и 
    Димитър Димитров, 12 февруари 2011 г.) 

6. „Тест” от Елин Рахнев

    (Държавен сатиричен театър „Алеко Константинов”, постановка  
    Марий Росен, 27 ноември 2010 г.) 

7. „Ноктюрно – от прахта до сиянието” от Ирина Дочева и Огнян Голев
    (Галерия „Индустриална” – София, постановка  Ирина Дочева и Огнян 
     Голев, 7 юли 2010 г.)


8. „Револверът” от Майя Праматарова 

    (Театър „Уан уей”  –  Бостън, САЩ, постановка Майя Праматарова, 18 
     декември 2010 г.)


9. „Агнес” от Михаил Вешим

    (Драматичен театър „София”, постановка Съни Сънински, 2 март 2011 г.)

10. „Уравнение” от Орлин Дяков

    (Драматичен театър „Сава Огнянов” – Русе, постановка Орлин Дяков, 7 
    септември 2010 г.)


11. „Памид” от Филип Трифонов

    (Държавен сатиричен театър „Алеко Константинов”, постановка Филип 
     Трифонов, 10 март 2011 г.)

Комисията по преброяване на гласовете от тайното гласуване в състав:
Председател: 
проф. дфн Кирил Топалов 
Членове: 

1.  Никола Вандов  
2.  Панчо Панчев  
3.  Теодора Димова
4.  Милен Миланов – председател на фондация „А`Аскеер”
обяви следните
 номинации в категория Съвременна българска драматургия АСКЕЕР 2011 (по азбучен ред на имената на авторите):
1. „Лалугер” от Александър Урумов
2. „Паякът” от Димитър Димитров и Йордан Славейков
3. „Тест” от Елин Рахнев

И през 2011 г.  фондацията подготвя публикуването на поредната книга от
Библиотека за Съвременна българска драматургия „Аскеер”, учредена през 2005 г. по идея на проф. дфн Георги Каприев. Както е известно, отделните томове съдържат трите номинирани пиеси, но и студии – дело на именити творчески личности от състава на Журито, оценяващи драматургичната продукция на отминалия театрален сезон за целите на нейното естетическо усвояване, в контекста на българския и европейския културен и исторически процес. Тези изследователски текстове поддържат връзка с богатия справочен блок, представящ летописа на наградните категории „Аскеер”, и са несъмнено единствен по рода си принос в областта на академичното проучване, описване и класифициране на уловените явления или очертаващи се тенденции и разнообразни идейни виждания в развитието на съвременната българска драматургия и театрално изкуство.  На 23 май, на Галаспектакъла АСКЕЕР 2011, седмият том от Библиотеката ще има своята премиера на сцената на Театър „Българска армия”.

И тази година Генерален спонсор на наградите “Аскеер” е Овергаз – компанията с най-красноречивите и ярки меценатски жестове в областта на културата, просветата, образованието. ЕВРОБЕТ за трета поредна година е наш основен спонсор, с което утвърждава своята съпричастност към духовността и театралното изкуство. Признателни сме на Столична община, която подкрепя наградите „Аскеер” за шеста поредна година.
На всички тях благодарим за безценната подкрепа от името на театралната общност.
Благодарим и на Българската национална телевизия за осъществяваното двайсет и една години коректно, паметно партньорство. Приветстваме и благодарим за медийното партньорство на Българското национално радио.   

„Аскеер 2011” е под почетния патронаж на министъра на културата чл.-кор. проф. Вежди Рашидов и на министъра на отбраната Аню Ангелов.
Милен Миланов
Председател 
на фондация  “А`Аскеер”

